### Resumé

Eurowind Energy A/S har anmodet om at etablere en energipark bestående af fem vindmøller på op til 150 meters højde og 40 ha solceller ved [adresse] ved [adresse].

Projektet kræver udarbejdelse af en lokalplan, et tillæg til kommuneplanen samt en miljøvurdering af planerne og projektet.

Der er allerede været en omfattende inddragelse af borgerne i området, og denne proces ønskes fortsat.

### Sagsfremstilling

![Kort med projektområdets foreløbige afgrænsning](data:image/jpeg;base64...)

*Figur 1: Kort med projektområdets foreløbige afgrænsning*

![Placeringen af vindmøller og solceller i projektområdet](data:image/jpeg;base64...)

*Figur 2: Placeringen af vindmøller, vist med røde cirkler, og solceller, vist med gult, i projektområdet*

#### Projektets historik

Eurowind har afholdt et informationsmøde 27. oktober 2022 om et muligt VE-projekt ved [adresse].

Vejle Kommune har afholdt et informationsmøde 5. december 2022 i [adresse] om klimamål og planprocessen for et evt. VE-projekt.

Der har efterfølgende været tilrettelagt tre dialogmøder i foråret 2023 for lokalområdet omhandlede møllernes miljømæssige påvirkning, kompensationsordninger og den planlægningsmæssige proces.

Eurowind og Vejle Kommune har afholdt et informationsmøde 11. oktober 2023 i [adresse], hvor det ansøgte projekt blev præsenteret, og der blev informeret om planprocessen.

Byrådet besluttede på mødet 8. november 2023, pkt. nr. 183, at udtrykke principiel opbakning til tre VE-projekter, bl.a. vindmølleprojektet ved [adresse], således at Teknik & Miljø prioriterer at arbejde med projektet i dette område.

Økonomiudvalget besluttede på mødet 26. februar 2024, at der sker en indledende dialog om indholdet af lokalplanen, og at der afholdes borgermøde i forbindelse med den offentlige høring af planerne og miljøvurderingen.

#### Projektets indhold

Eurowind Energy A/S har ansøgt om at etablere en energipark bestående af fem vindmøller på op til 150 meters højde og 40 ha solceller ved [adresse] og Sille Lauritsen nær [adresse].

De fem vindmøller får en totalhøjde på op til 150. Vindmøllerne vil have en samlet effekt på minimum 22,5 MW. Den endelige mølletype vil blive fastlagt i forbindelse med planlægningen. Vindmøllerne placeres i en lige linje fra nordvest til sydøst, og afstanden mellem møllerne vil være ca. 300 meter. Vindmøllerne er placeret således, at der er mere end 600 meter (4 gange vindmøllens totalhøjde) til nærmeste bolig.

Solcelleanlægget er på ca. 40 ha, med en anlægskapacitet på ca. 28 MW. Et solcelleanlæg i tilslutning til vindmølleparken giver en mulighed for at optimere og øge udnyttelsen af den nettilslutning, som projektet selv skal afholde omkostningerne til.

Anlægget vil bestå af solcellepaneler med en maksimal højde på 4 meter, samt mindre tilhørende teknikbygning til nettilslutning fælles med vindmøllerne.

Der skal etableres beplantning og hegn omkring energiparken for at afskærme solcelleanlægget for at mindske synligheden af solcellepanelerne fra de omgivende områder.

#### Planlægningsmæssige forhold

Arealet ligger i landzonen, og projektet kræver på grund af sin størrelse og placering kommuneplantillæg og lokalplan med tilhørende miljørapport. Bygherre skal desuden udarbejde en miljøkonsekvensrapport for det konkrete projekt. Af praktiske årsager udarbejdes der én samlet rapport, der både indeholder miljørapport og miljøkonsekvensrapport. Formålet er at beskrive projektets og planernes miljømæssige konsekvenser og mulige gener for mennesker, natur, landskab og andre interesser i det åbne land.

Kommuneplantillægget udlægger et rammeområde til vindmølle- og solcelleanlæg og fastlægger bestemmelser for lokalplanen. Lokalplanen fastlægger de nærmere bestemmelser for byggeriets placering og udbredelse, adgangsveje, beplantning m.m.

#### Borgerinddragelse

I forbindelse med udarbejdelse af kommuneplantillægget var der tidligere krav i planloven om en forudgående offentlighed, også kendt som fordebat. Dette krav er nu fjernet fra planloven. Teknik & Miljø finder det relevant i særlige plansager, at have en indledende dialog om plangrundlaget med borgerne. For den specifikke sag, vil det være i overensstemmelse med de Politiske proces- og prioriteringsprincipper for borgerinddragelse og medejerskab ved VE-projekter. Det er også en fortsættelse af den borgerinddragelse, der har været hidtil vedrørende projektet.

I forbindelse med den lovpligtige offentlige høring af indholdet af miljøvurderingen, vil der derfor også ske en skriftlig indledende dialog med borgerne, hvor de har mulighed for at komme med idéer og forslag til indholdet af lokalplanen.

Derudover afholdes et borgermøde i forbindelse den offentlige høring af planerne og miljøvurderingen.

#### Høringsperiode for planforslag

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget med miljøkonsekvensvurdering og miljøvurdering er otte uger jævnfør planloven, da miljøkonsekvensvurdering og miljøvurdering er komplekse og omfattende dokumenter, der har særlig interesse for offentligheden.

#### Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Vejle Kommune har vedtaget en klimaplan, der skal reducere udledningen af CO2 med 70% inden 2030. For at nå dertil, er der opstillet et mål om, at 65% af elforbruget skal være dækket af lokalt produceret vedvarende energi fra vindmøller og solceller.

Vindmølle- og solcelleanlægget ved [adresse] forventes at levere en årlig strømproduktion på ca. 96.000 MWh/år svarende til strømforbruget for ca. 24.000 husstande, eller 12,4% af [adresse] el-forbrug i år 2022-tal.

Den grønne elproduktion vil bidrage positivt til både kommunale og nationale mål for den grønne omstilling.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udarbejdelse af forslag til lokalplan nr. 1415 og tillæg nr. 47 og miljøvurdering igangsættes.

### Beslutning

Godkendt.

Herman Holst stemte imod.